次韻趙領示先世石刻十四韻
作者：項安世
朝代：宋

paragraphs: 天葩富奇芬，龍種多異姿。
歆向妙經術，白賀工文詞。
飄飄翰墨間，耿耿名字垂。
哀哉趙延康，忠義反見疵。
文工俗易愛，節苦人誰知。
洪濤覆乾坤，赤手當路歧。
剖心奉鵷雛，血面攘魖夔。
至今陳宋間，凜凜英氣遺。
飄零見諸孫，髣髴瞻舊儀。
手澤皦如日，廟碑辭頗枝。
談仙事滿紙，大節無一辭。
想當施手日，俗論猶爭馳。
一讀淚如雨，再讀還自思。
古來盡如此，何獨爲君悲。